ועדת הכלכלה, כנסת 18, פרוטוקול מספר 63, 2009-07-21 11:30

אופיר אקוניס: אני מבקש לפתוח את ישיבת ועדת הכלכלה.

אופיר אקוניס: על סדר היום תקנות התעבורה (הוראת שעה), התשס"ו-2006 (תיקון), התשס"ט-2009, בדבר ביטול הוראת השעה בעניין השימוש ברכינוע והפיכתה להוראת קבע.

אופיר אקוניס: רצו להביא לנו סאגוויי להדגמה.

לאה ורון: כן, אבל לבסוף הודענו שלא יגיע.

אופיר אקוניס: על מה מדובר?

חוה ראובני: לפני קצת יותר מ-3 שנים אושרו תקנות להסדרת השימוש ברכינוע.

חוה ראובני: רכינוע הוא השם הגנרי למוצר שכולל כיום בתוכו רק את המוצר המסחרי של סאגוויי אבל אנחנו מדברים על תקנה לא של מוצר ספציפי אלא על שיטה טכנולוגית מסוימת שמתירה את שימוש בו בלי רישיון.

חוה ראובני: הרכב פטור מרישיון רכב והנהג מרישיון נהיגה, עם הסדרה מסוימת של כללי שימוש.

חוה ראובני: בזמנו זה נקבע כהוראת שעה בתוקף ל-3 שנים.

חוה ראובני: הוראת השעה הזאת פקעה ב-4 ביוני 2009.

אופיר אקוניס: כלומר לא צריך רישיון נהיגה ולא צריך רישיון רכב.

אופיר אקוניס: יש הגבלת גיל למי שנוהג בדבר הזה?

חוה ראובני: מגיל 16 ואילך, ודרישה של בקיאות בהפעלת הרכינוע.

חוה ראובני: כיום התקנות לא בתוקף, הן פקעו.

אופיר אקוניס: מי יודע אם הם בקיאים בהפעלה?

קריאה: מי שמכר להם.

אופיר אקוניס: מי שמכר לוקח על עצמו לוודא שהמפעיל בקיא?

קריאה: כן.

אופיר אקוניס: זה מאוד פרוזאי "בקיא בהפעלה".

חוה ראובני: כי אנחנו לא מדברים על רכב.

אסף אגמון: הוא עובר תהליך הכשרה אצלנו.

אופיר אקוניס: תיכף אתם תדברו ואני אשמע.

חוה ראובני: מכיוון שנמכרו, על-פי הנתונים שנמסרו לי, כמה מאות כלים כאלה ולא נמצאו אירועים בטיחותיים, לפיכך אנחנו רוצים לעגן את ההסדר הזה כהסדר של קבע.

חוה ראובני: בלי התקנות האלה למעשה השימוש בסאגוויי אסור כי זה רכב מנועי שאין לו רישיון רכב ואין לו רישיון נהיגה מתאים, הוא לא עומד בתקינה וכולי.

חוה ראובני: בלי התקנות האלה השימוש בו אסור.

חוה ראובני: אנחנו רוצים לבטל את הוראת השעה ולהפוך את ההוראות הללו לתקנות קבועות.

עוזי יצחקי: האישור של הכלי הזה, שהגיע אי-שם ב-2004, ניתן באופן מדורג ומבוקר מאוד.

עוזי יצחקי: בהתחלה אישרנו אותו בשטחים תפעוליים לפיילוט וראינו שאין אירועים בעייתיים.

עוזי יצחקי: לאחר מכן אישרנו שימוש בצורה מרוכזת, עם הדרכה כנדרש.

עוזי יצחקי: ולאחר מכן, כאשר ראינו שאין אירועים והכלי בטיחותי, שימושי ונדרש במקומות מסוימים – יש כאן גם היבטים תעסוקתיים וכלכליים שהוא תורם במספר מקומות, ואת זה בוודאי גם היזמים יוכלו לציין - - -

אופיר אקוניס: מה מהירות הנסיעה בכלי הזה?

אביהו בן-נון: עד 13 קמ"ש.

חוה ראובני: התקנות מגבילות ל-13 קמ"ש.

עוזי יצחקי: לכן אנו סבורים שיש מקום לקבוע את התקנות כתקנות קבועות.

עוזי יצחקי: אני רוצה לציין, וזה בוודאי יעלה כאן גם בהמשך, אנו בודקים ונבדוק כלים נוספים שיכולים להיכנס לקטגוריה כזאת או לקטגוריות דומות.

עוזי יצחקי: אני רוצה לציין, וזה יבוא גם בפני הוועדה המכובדת בחודשים הקרובים, אישרנו ועובדים עכשיו על תקנות לאופניים עם מנוע עזר חשמלי, זה כלי "חם" מאוד בשוק היום, וכלים נוספים, ויש כאן גם יזמים נוספים שיציגו.

עוזי יצחקי: אנחנו נבדוק ומתחייבים בתוך חצי שנה לבוא עם המלצות לאישור כלים נוספים.

לאה ורון: לוועדה פנו היזמים הנוספים ב-17 בפברואר 2009 ומאז חלפה לפחות חצי שנה.

אופיר אקוניס: אני מוכרח להגיד שלא הייתי כאן אז.

אופיר אקוניס: אפילו לא הושבעתי עדיין לכנסת בתאריך הזה.

אופיר אקוניס: זה היה שבוע לפני השבעת הכנסת.

אופיר אקוניס: התקנות האלה חלות רק על חברה אחת כרגע?

אופיר אקוניס: איך זה עובד בדיוק?

חוה ראובני: בפועל יש רק יצרן אחד שמייצר כלי שעונה על ההגדרה.

עוזי יצחקי: כפי שאמרתי, נכון שהגיעו אליי פניות של יזמים נוספים עוד לפני פברואר, פנו גם אליכם וגם אלינו.

עוזי יצחקי: מינינו ועדה מקצועית בראשות מנהל תחום התקינה באגף הרכב, שבדק והמליץ לגבי אופניים עם מנוע עזר, ונבדוק כלים נוספים בצורה מדורגת.

עוזי יצחקי: אני מודיע כאן ומתחייב, בתוך חצי שנה לכל היותר נבוא עם המלצות נוספות.

עוזי יצחקי: אנחנו יודעים שבשוק יש דרישה לכלים הללו.

עוזי יצחקי: לא אסתיר, המשטרה ואנחנו יודעים שבמקומות רבים בארץ משתמשים בכלים כאלה בצורה חופשית ומוכרים אותם בחנויות.

עוזי יצחקי: אנחנו רוצים להסדיר את זה, שהדבר יהיה חוקי ובטיחותי.

יובל גינסברג: אני מחברת "שי מוצרי איכות".

יובל גינסברג: התקנה כפי שהיא, היה לנו איזה רצון להתנגד אליה, אבל מבעוד מועד קיבלנו את הצעתו של מר יצחקי.

יובל גינסברג: התקנה כפי שהיא מאוד-מאוד מגבילה, עם ג'יירו ופטנטים מיוחדים שמאוד-מאוד מגבילים, עד כדי כך שאפילו אין כלי שני שמתאים לה.

יובל גינסברג: כלומר כרגע לא יהיה כלי שני שייכלל בזה.

יובל גינסברג: לכן אני מסיר את התנגדותנו.

אופיר אקוניס: נאמר גם ונכתב בפרוטוקול שבתוך חצי שנה יובאו תקנות נוספות.

יובל גינסברג: אנחנו מקווים שיתוקנו דברים עוד לפני כן מכיוון שהדרישה גדולה מאוד.

יובל גינסברג: הכלי שאנחנו מדברים עליו יימכר בכ-5,000 שקלים לצרכן, בעוד הכלים שנמכרים היום מחירם למעלה מ-20,000 שקלים.

יובל גינסברג: עולה מן הפרוטוקול של הישיבה הקודמת שלכם, שעיינתי בו, דיברתם על כך שילדים בני 12-16 יסעו על הכלים הללו.

אופיר אקוניס: הבנו שזה מיועד לאנשים מגיל 16 ומעלה.

יובל גינסברג: אני לא רואה ילד בן 16 קונה כלי כזה ב-20,000 שקלים.

אופיר אקוניס: יש מי שההורים קונים להם.

אופיר אקוניס: זה באמת כלי מאוד תל-אביבי.

אופיר אקוניס: רוב הקונים והמשתמשים בו הם בוודאי תל-אביבים.

דן לינק: עכשיו לא מדובר על הסאגוויי.

אופיר אקוניס: אני מדבר על הסאגוויי.

אופיר אקוניס: אתה מדבר על משהו אחר.

יובל גינסברג: אנחנו מדברים על כלי שמחירו נמוך בהרבה ולכן התפוצה תהיה משמעותית יותר.

יובל גינסברג: בסופו של דבר רכבים ממונעים בחשמל נועדים לחסוך רכבים.

יובל גינסברג: לנו יש כלים עממיים יותר וזולים יותר.

אופיר אקוניס: להם יותקנו תקנות, כפי שהתחייב סמנכ"ל משרד התחבורה והבטיחות בדרכים, בחצי השנה הקרובה.

אופיר אקוניס: ההודעה הזאת בוודאי מקובלת עליך.

לאה ורון: מדובר על מחצית ינואר 2010.

אופיר אקוניס: נעשה את זה עד סוף דצמבר 2009 כדי שנתאפס ב-1 בינואר 2010.

אופיר אקוניס: כולם מנקים שולחן באותם הימים.

אופיר אקוניס: מאה אחוז, אז מבחינתך הסרת את ההתנגדות.

אופיר אקוניס: רשות הדיבור למפקד חיל האוויר לשעבר.

אופיר אקוניס: יש תארים שנושאים אותם כל החיים, וזה כבוד.

אופיר אקוניס: בארצות-הברית מקובל מאוד להגיד גם לאנשים שכבר לא מכהנים בתפקיד Mr.

אופיר אקוניס: president או Mr.

אופיר אקוניס: ambassador.

אופיר אקוניס: אני באתי מתרבות כזאת של תארים, שאולי היא לא כל-כך ישראלית.

אביהו בן-נון: יש לי 5 כרטיסי ביקור ועל אף אחד מהם לא תמצא את המילים "אלוף במיל'".

אופיר אקוניס: כי אתה צנוע.

אביהו בן-נון: כאשר פונים אליי חברים שמשתחררים מן הצבא, אני אומר להם: הדבר הראשון שתעשו, תסגרו את החלון מאחוריכם ואל תחפשו כל הזמן להשוות.

אביהו בן-נון: זה משהו אחר.

אופיר פינס-פז: אם אתה רוצה אקרא לך דירקטור חברת "יוניברסל מוביליטי טכנולוגי".

אביהו בן-נון: אנחנו תומכים כמובן באישור התקנות.

אביהו בן-נון: עשינו את זה בצורה מאוד ממוקדת ורצינית, כולל הדרכות, כולל ביטוח, שלא היינו חייבים בו אבל כל אחד מבוטח.

אביהו בן-נון: מכרנו כ-300 כלים עד היום.

אביהו בן-נון: אלה כמויות לא גדולות מאוד.

אופיר אקוניס: יש לך חתך של הרוכשים?

אביהו בן-נון: רוכשים מכל רחבי הארץ.

אביהו בן-נון: יש חברות תיירות והשכרה שעורכות טיולים על הרכינוע.

אופיר אקוניס: אמרה לי מנהלת הוועדה שהיתה בטיול בעיר דוד על הכלי הזה.

לאה ורון: היה כייף גדול.

אביהו בן-נון: נערכים גם סיורים בתוך תל-אביב וגם בטיילת.

אופיר פינס-פז: בנמל תל-אביב, יש ציר כזה מצד לצד.

אביהו בן-נון: אנחנו גם מחויבים לתת הדרכה ולבחון את הנוסע.

אביהו בן-נון: הכלי הזה קל מאוד לשימוש ובנוי אינסטינקטיבית, כלומר על-ידי מרכז הכובד שלך אתה יכול לעצור אותו או להאט אותו ואם אתה רואה איזה מכשול, באופן טבעי אתה נרתע ואז הכלי נעצר.

אופיר אקוניס: כלומר לא צריך מוטוריקה מיוחדת.

אופיר אקוניס: לא צריך קורס טיס בשביל זה.

אביהו בן-נון: לא.

אביהו בן-נון: הכלי הזה נמצא גם בבדיקה לשימוש בדואר.

אביהו בן-נון: בארצות-הברית הוא פופולרי מאוד בדואר.

אביהו בן-נון: בכל משטרות המקוף והתיירות וכך הלאה נוסעים ברכינוע כזה, למשל במיאמי, בברצלונה ובכל מיני מקומות, ביחידות מיוחדות.

אופיר אקוניס: אנשי המשטרה, שמעתם?

אופיר אקוניס: יש לכם אילן גבוה להיתלות בו – המשטרה האמריקנית.

אביהו בן-נון: גם המשטרה שלנו.

אופיר אקוניס: כלומר דוורים יסעו על זה מעתה ואילך?

אביהו בן-נון: הבעיה כרגע בדואר היא להגיע להסכמה שאם הדוורים מקבלים רכינוע כזה הם מוכנים להוריד שעה.

אופיר אקוניס: אתה מסתבך עם איגודי עובדים?

אופיר אקוניס: באמת, אף פעם לא מסתבכים עם איגודי עובדים ...

אביהו בן-נון: סך הכול זה כלי נחמד ונעים שלא עושה רעש או לכלוך, ירוק ונוח לסביבה.

אופיר אקוניס: יפה מאוד.

אופיר אקוניס: אני מבקש שתקראי את התקנות.

חוה ראובני: תקנות התעבורה (הוראת שעה), התשס"ו-2006 (תיקון), התשס"ט-2009 "בתוקף סמכותי לפי סעיפים 6, 18 ו-70 לפקודת התעבורה, ובאישור ועדת הכלכלה של הכנסת לפי סעיף 21א(א) לחוק-יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה: תקנה 1 – ביטול תקנה 4 לתקנות העיקריות תקנה 4 לתקנות התעבורה (הוראת שעה), התשס"ו-2006 – בטלה.

חוה ראובני: " זאת התקנה שקובעת שהתקנות יהיו בתוקף למשך 3 שנים, שהסתיימו בחודש שעבר.

איתי עצמון: זה בדיוק הפתיח להערה שרציתי להעיר.

איתי עצמון: מכיוון שהתקנות פקעו, צריך לבדוק האם יש צורך לחוקק מחדש את כל ההוראות לעניין הרכינוע, או שמא רק לתקן את הסעיף בתקנות המתקנות, את הסעיף שמדבר על תוקפן של התקנות.

איתי עצמון: אני מציע שהעניין ייבדק אולי במשרד המשפטים.

איתי עצמון: אני מבין שלא בדקתם את זה.

חוה ראובני: לא בדקנו כי כאשר הכנו את התקנות והגשנו אותן במקור זה היה 4 חודשים לפני שהתקנות פג תוקפן אבל הזמן חלף עד שהובאו לדיון.

איתי עצמון: התקנות המתקנות, שאותן משרד התחבורה מבקש לתקן, פקעו.

איתי עצמון: צריך לבדוק האם אפשר בכלל לתקן אותן, או שצריך לחוקק מחדש.

אופיר אקוניס: נדמה לי שחקיקה רטרואקטיבית יכולה לספק.

אופיר אקוניס: הלא כך?

אופיר אקוניס: אין כאן נציג של משרד המשפטים.

לאה ורון: הוא שואל לגבי הפקיעה של התקנות שהסדירו את כל נושא הרכינוע.

איתי עצמון: התקנות פקעו.

איתי עצמון: אנחנו מתקנים דבר שפקע כבר בעצם.

איתי עצמון: הערה נוספת, בפסקה (7) להגדרת "רכינוע" כתוב שיש איזה נוהל שעומד לעיון הציבור באגף הרכב במשרד התחבורה בשעות העבודה הרגילות של המשרד.

איתי עצמון: אולי כדאי, אם כבר מחוקקים מחדש - - -

אופיר אקוניס: שיועבר גם לאתר האינטרנט של האתר.

עוזי יצחקי: הוא כבר מופיע באתר האינטרנט.

אופיר אקוניס: תכתבו את זה במפורש.

אופיר אקוניס: מה זה "העומד לעיון הציבור באגף הרכב שבמשרד התחבורה"?

אופיר אקוניס: איפה זה נמצא?

עוזי יצחקי: אנחנו מכניסים הכול לאתר האינטרנט של המשרד.

אופיר אקוניס: תוסיפו את זה במפורש.

אופיר אקוניס: זה חשוב: "ובאתר האינטרנט של משרד התחבורה והבטיחות בדרכים".

אופיר אקוניס: אני לא יודע איפה נמצא בכלל אגף הרכב של משרד התחבורה.

אופיר אקוניס: צריך לבוא למשרד?

חוה ראובני: זה אחד מאגפי המשרד, ברחוב המלאכה בתל-אביב.

אופיר אקוניס: עדיף להגיע לשם בסאגוויי כי אחרת מקבלים מיד דוח כי אין שם חניה.

אופיר אקוניס: מה שעות הקבלה?

אופיר אקוניס: עד 2-3?

אופיר אקוניס: אני לא דואג לעצמי אלא לציבור.

לאה ורון: ולירושלמים כי זה נמצא בתל-אביב.

אופיר אקוניס: אמרתי שזה כלי תל-אביבי.

אופיר אקוניס: אני חושב שנחוקק את זה רטרואקטיבית.

אופיר אקוניס: לא נחוקק את כל החקיקה הזאת מחדש.

לאה ורון: אני מציעה שאדוני יסמיך את עו"ד עצמון לבדוק מה הנוסח הנכון והראוי.

לאה ורון: העיקרון מקובל על אדוני.

לאה ורון: לפיכך עו"ד עצמון יבדוק ויפעל לפי מה שנכון.

אופיר אקוניס: מאה אחוז, בהחלט.

איתי עצמון: ונוסיף את התיקון בעניין הפרסום באינטרנט.

אופיר אקוניס: נוסיף: "ופרסום באתר האינטרנט של משרד התחבורה והבטיחות בדרכים".

אביהו בן-נון: בינתיים שלא יעכבו את האישורים ולא יורידו אותנו מן הכביש.

אביהו בן-נון: הסיפור הזה יכול לקחת חצי שנה.

אופיר אקוניס: לא, לא.

אופיר אקוניס: הסר דאגה מלבך.

לאה ורון: זה לא המקרה.

דן לינק: יש לי עוד שני דברים קטנים.

דן לינק: ראשית, "רכינוע" נכתב בלי מקף, כמו אופנוע או קטנוע, וראוי לתקן את זה בניסוח מחדש של התקנה.

אופיר אקוניס: הערה חשובה.

דן לינק: שנית, בתקנה 39יד(ב), המילה האחרונה היא "בהפעלתה" וצריך להיות כתוב "בהפעלתו".

דן לינק: פרט לכך, התקנה נהדרת.

אופיר אקוניס: יפה.

אופיר אקוניס: אלה הערות מטעם האקדמיה ללשון העברית.

אופיר אקוניס: אני מציע שיישב כאן קבוע נציג של האקדמיה ללשון העברית.

חוה ראובני: ד"ר לינק מייצג אותם דרך קבע.

איתי עצמון: ככל שהתקנה תותקן מחדש, היא תכלול גם את התיקונים הללו.

דן לינק: זאת לא המיומנות היחידה שלי, אבל תודה.

אופיר אקוניס: אבל אחת מן המיומנויות הרבות שלך.

אופיר אקוניס: תודה רבה.

אופיר אקוניס: תקנות התעבורה (הוראת שעה), התשס"ו-2006 (תיקון), התשס"ט-2009, בדבר ביטול הוראת השעה בעניין השימוש ברכינוע, מאושרות, בכפוף להערות שהערנו ולבדיקה של היועץ המשפטי של הוועדה.

אופיר אקוניס: תודה רבה ובהצלחה לכולם.